La Bibia piemontèisa/Testament Neuv/Pero/1Pero 5


1 Pero

5

La condussion ëd lë strop ëd Nosgnor 

I arcomando a j’ansian ch’a son tra ‘d voi, mi ch’i son ansian con lor, testimòni dij patiment dël Crist e partessipant ëd la glòria ch’a l’ha da esse arvelà, ëd ciadlé lë strop dël Crist ch’av l’é dàit an guerna, stasendje dapress nen për fòrsa ma ëd bon-a veuja sota la diression ëd Nosgnor, nen për avèjne ‘d guadagn (còsa ch’a sarìa vërgognosa), ma con impegn. E feve nen ij déspota su coj ch’av son afidà, ma sie d’esempi për lë strop, parèj che cand ch’ël Cap dij bërgé a vnirà i arseivreve la coron-a ‘d glòria che mai a vnirà fiapa.

Ant l’istessa manera, vojàutri ch’i seve giovo a venta ch’ sie sogetà a j’ansian, ansi, a venta che tùit i sio arvestì d’umilità l’un anvers ëd l’àutr, përchè Nosgnor a arzist ai superbios ma a fa grassia a j’ùmij. Umilieve, donca, sota la man fòrta ‘d Nosgnor, parèj che chiel av esalterà cand ch’a na sarà ‘l temp. Carié an su chiel tùit ij vòstri fardèj përchè chiel a l’ha ‘d soen ëd vojàutri.

Sie bin controlà e svicc. Vòstr nemìs, ël diav, a l’é tanme ‘n leon ch’a breugia e ch’a va ‘n gir për vëdde s’a treuva cheidun d’angorgionesse. Resistje, fòrt an vòstra fede, përchè i seve che vòstra fradlansa ant ël mond a sopòrta j’istess patiment.

Ora, ch’ël De ‘d minca na grassia, ch’a l’ha ciamane a Soa glòria eterna an Gesù Crist, dòp ch’i l’avreve patì un pò ‘d temp, av ristablirà, av confermerà, av rendrà fòrt e frem. A Chiel sia la glòria e la fòrsa, ant ij sécoj dij sécoj. Amen.

Ij salut conclusiv 

I l’hai scrivuve curt për ël mojen ëd Silvan, nòstr frel, ch’i sai ch’a l’é ‘n frel fedel, për feve ‘d coragi e për testimonié che costa a l’é la vera grassia ‘d Nosgnor. Sté ferm an chila. La cesa ch’a l’é ‘n Babilònia, sernùa con voi, e March, mè fieul, av saluta. Saluteve l’un l’àutr con un basin d’amor cristian. Che la pas a sia con tuti vojàutri ch’i seve an Gesù Crist. Amen.

Nòte 

Bibia
Testament Neuv
Pero